text: Расійскі генерал Л. Рашэтнікаў ніяк не можа суняцца. Самалёты падаюць, людзі гінуць, у Расіі жалоба, а ён сваё: беларусы, апамятайцеся, вы не беларусы, а рускія!
  Людзям такога (генеральскага) кшталту ніколі і нічога не давядзеш, але ўсё ж: для чаго нам быць рускімі, генерал? Каб у Сірыі ваяваць?
  Вось што вам рабіць у той Сірыі? Дэманстраваць, выдумляць, што цяперашняя Расія - сусветная супердзяржава? Дык лепш бы самалёт, які б не падаў, прыдумалі і зрабілі. І жывыя людзі былі б жывымі...
  Прычынай катастрофы “Ту-154” называюць ці тэхнічныя непаладкі ў сістэмах самалёта, ці ў сістэмах бяспекі аэрапорта вылета. Дапускаецца памылка пілота.
  Аэрапорт вылета - Расія. У яе сістэмах відавочныя непаладкі. І найперш у галаўной сістэме. Вось што вам трэба выпраўляць, а не беларусаў, якія, маўляў, адмаўляюць, не прымаюць Пушкіна.
  Мы адмаўляем не Пушкіна, а Пуціна. Гэта прынцыпова розныя рэчы, генерал. Мы не прымалі і не прымаем кроў, вайну ў Чачні, у Грузіі, ва Ўкраіне, у Сірыі… Але для генералаў, мусібыць, Пуцін і ёсць Пушкін.
  Дарэчы, Пушкін пісаў пра беларусаў як «о народе издревле нам родном, но отчужденном бедствиями войны". Заўважце: не «о части русского народа», а пра беларускі НАРОД напісаў геніяльны рускі паэт. І наўпрост назваў прычыны «отчуждения». А вы сцвярджаеце, што беларускага народа няма. Дык хто адмаўляе Пушкіна?..